Det har været et problem i hele 30 år, men måske kan det snart få en ende. Der er tale om den faunapassage i Sæby, som kommunen er blevet påbudt at opføre, men som efter mange års politisk tovtrækkeri stadig ikke er blevet til noget. Derfor kastede fiskerne sig – bogstavelig talt – søndag ud på dybt vand for at løse problemet selv. - Sidst vi havde valgkamp blev vi lovet løsning indenfor 1-2 år, og det er der stadig ikke. Derfor derfor gør vi stadig opmærksom. Det er en opgave, kommunen er pålagt, så de skal altså have fingeren ud og komme i gang, siger Jesper Christensen, der er en af de lystfiskere i Sæby, der kæmper for en faunapassage i Sæby Å Byrådet i Frederikshavn Kommune er af EU blevet påbudt at lave en fisketrappe, så fiskene kan komme op ad åen. Politikerne har ad flere omgange lovet, at der vil komme en løsning, men intet er sket. Derfor tog fiskerne søndag endnu en gang sagen i egen hånd og flyttede ørreder op i den del af åen, hvor fiskene ikke kan komme hen. Det drejer sig om en dæmning, som fiskene i Sæby Å ikke kan komme opad. Med en såkaldt fisketrappe vil fiskene kunne svømme op igennem. Venter på svar Byrådet har søgt en rammebevilling på 27 millioner kroner ved Miljøministeriet til opførelse af fisketrappen, som de lige nu venter svar på. - Det er et svært projekt at få gennemført, fordi der er så mange interessenter. Lystfiskere, fiskene, lodsejerne, kulturarv omkring Sæby Vandmølle, siger Mette Hardam, der er byrådsmedlem for Venstre i Frederikshavn Byråd. Baggrunden for ansøgningen skal ikke mindst ses i lyset af, at stemmeværket ved vandmøllen hindrer fisk og andre dyr i at passere stedet, og derfor er dette udpeget som et nationalt vandplansprojekt af staten. I 2014 blev der udarbejdet et projektforslag, som viste, hvordan der kunne skabes fri faunapassage samtidigt med, at Sæby Vandmølle og en del af stemmeværket bevares, og lodsejere langs åen får sikret deres huse mod eventuelle sætningsskader som følge af ændrede vandforhold i jorden. Og sagen strækker sig således mange år tilbage. I 2015 blev politikerne enige om en fisketrappe, og Naturstyrelsen stod klar med 13 millioner kroner, men kommunen sagde nej. I 2016 samlede fiskerne selv 200.000 kroner ind til en forundersøgelse. I 2017 blev byrådet enige om, at der ville være en løsning i løbet af 1-2 år. I 2018 sagde politikerne at arbejde ville gå i gang i løbet af 2020. - Lystfiskere vil valfarte til Sæby Byrådet har sendt en ansøgning afsted til Miljøministeriet på 27 millioner kroner. Får de beløbet, har de ifølge byrådet tre år til at opføre faunapassagen. Og senest i 2027 skal problemet være løst, og derfor tillader Jesper Christensen sig at være optimistisk. - Jeg er sådan set optimistisk. Det her startede i 1980, og jeg kan godt mærke, at nu er tiden moden til, at nu skal det laves, siger Jesper Christensen. Han er sikker på, at en faunapassage vil gavne ikke blot fiskene i Sæby Å men hele området. Det vil betyde flere fisk, og vores område vil blive mere attraktivt for lystfiskere langvejs fra. De vil valfarte hertil, siger han og tilføjer: - Vi har 700 m fiskevand ud af 100 kilometer, men vi mangler det øverste stykke.

Referat:
Fiskerne i Sæby har i snart 30 år kæmpet for en fisketrappe i Sæby Å og kommer med endnu en opfordring til politikerne om at få fingeren ud og komme i gang.